Wenke om jou dié maand uit die verknorsing te help | Maroela Media
Graham Craggs, 'n woordvoerder van Budget-versekering, sê die eerste stap in die regte rigting is die opstel van 'n begroting.
"As jy nie seker is waar om te begin nie, is 'n begroting altyd 'n slim eerste stap. Dit sal jou help om meer in beheer te voel, te weet waar jou geld maandeliks heen gaan en te verseker dat jy binne jou vermoë leef", sê Craggs.
Hy sê dit is veral in moeilike ekonomiese tye, soos wat Suid-Afrika tans beleef, belangrik om te weet waarheen elke sent uit jou maandelikse inkomste gaan. "Met die moeilike ekonomiese klimaat is dit absoluut noodsaaklik vir verbruikers om hul geld slim te bestuur en hulle skuld te beperk sodat hulle hulself nie finansieel in die knyp bevind nie. As jy daarin misluk, kan jy jouself in allerlei finansiële probleme bevind."
Gebruik dié nuttige wenke:
Wanneer jy 'n begroting opgestel, begin eers met 'n lys van vaste uitgawes en ander maandelikse aftrekkings. Kyk deeglik na die items waarop jy jou geld uitgee en identifiseer plekke waar jy dalk geld onnodig uitgee – sny dan dié uitgawes.
Kanaliseer die ekstra geld wat jy het om skuld vinniger af te betaal en begin by die skuld met die hoogste rentekoers. Soos jou skuldbetalings begin afneem, sal jy meer geld beskikbaar hê om aan ander meer belangrike sake – soos om te spaar vir jou aftrede, 'n deposito op 'n nuwe huis of 'n vakansie – toe te ken.
Wees eerlik oor jou skuldverpligtinge en jou uitgawes sodat jy 'n duidelike en realistiese beeld van jou werklike maandelikse besteding het. Wees kreatief wanneer jy na maniere kyk om koste te besnoei. Jy kan byvoorbeeld saamryklubs daarstel om geld op brandstof te bespaar en jou gesin aanmoedig om ligte in kamers wat nie gebruik word nie af te skakel om te spaar op elektrisiteitsonkoste.
Hou jou kredietkaart ver weg gebêre. Moet dit nie met jou saamdra in jou beursie of handsak nie, aangesien dit kan lei tot 'n versoeking om te bestee. Hou eerder 'n debietkaart vir alledaagse aankope en spaar eerder vir die duurder dinge wat jy graag wil hê.
Stel 'n spaar-doelwit vir jouself en dink aan spaar as 'n nie-onderhandelbare, noodsaaklike "uitgawe" op jou maandelikse begroting. Wat ook al jou doelwit is, reken dit in by jou begroting en hou daarby.
Dié wenke is saamgestel deur Budget-versekering. Vir meer inligting besoek Budget se webwerf.
As jy kan, betaal ietsie ekstra op jou huislening af. Op die lange duur spaar jy duisende
Wys-Wyser · 1 jaar gelede
Ek Stem heeltemal saam met hierdie Wyse raad hoe om Slim te werk met jou finansies.
ek het n Budget al vir die Afgelope 23Jaar en dit Werk! Gelukkig raak ek ook Glad nie "koopmal" oor Feestye nie want ek STICK TO THE BUDGET.
Ek het ook Glad nie N krediet kaart nie wat my baie pyn spaar.
ek voel ook glad nie die resessie en weet nie waarvan praat die koerante as dit n "droe tyd" is soos hulle dit noem.